
PATVIRTINTA
Užimtumo tarnybos prie Lietuvos Respublikos socialinės apsaugos ir darbo ministerijos direktoriaus 
2018 m. balandžio 27 d. įsakymu Nr. V-182
(Užimtumo tarnybos prie Lietuvos Respublikos socialinės apsaugos ir darbo ministerijos direktoriaus 
2023  m. lapkričio 21 d. įsakymo Nr. V-222 redakcija)


KLAIPĖDOS KLIENTŲ APTARNAVIMO DEPARTAMENTO NUOSTATAI

I SKYRIUS
BENDROSIOS NUOSTATOS

1. Klaipėdos klientų aptarnavimo departamento nuostatai (toliau – Nuostatai) nustato Užimtumo tarnybos prie Lietuvos Respublikos socialinės apsaugos ir darbo ministerijos (toliau – Užimtumo tarnyba) Klaipėdos klientų aptarnavimo departamento (toliau – Departamentas) statusą, uždavinius, funkcijas, teises, veiklos organizavimą ir atsakomybę bei veiklos kontrolę.
2. Departamentas yra Užimtumo tarnybos struktūrinis padalinys, tiesiogiai pavaldus Užimtumo tarnybos direktoriui.
3. Departamentą sudaro jame dirbantys valstybės tarnautojai ir darbuotojai, dirbantys pagal darbo sutartis (toliau – darbuotojai) bei 10 skyrių: Klaipėdos 1-asis skyrius, Klaipėdos 2-asis skyrius, Kretingos skyrius, Palangos skyrius, Gargždų skyrius, Šilutės skyrius, Šilalės skyrius, Tauragės skyrius, Jurbarko skyrius, Plungės skyrius. Departamentas organizuoja ir užtikrina paslaugų teikimą Klaipėdos miesto savivaldybėje, Klaipėdos rajono savivaldybėje, Neringos savivaldybėje, Palangos savivaldybėje, Kretingos rajono savivaldybėje, Skuodo rajono savivaldybėje, Šilutės rajono savivaldybėje, Jurbarko rajono savivaldybėje, Šilalės rajono savivaldybėje, Tauragės rajono savivaldybėje, Pagėgių savivaldybėje, Plungės rajono savivaldybėje, Rietavo savivaldybėje.
4. Departamento skyrių funkcijas nustato šių skyrių nuostatai, o skyriuose dirbančių darbuotojų kompetenciją, funkcijas, pavaldumą – jų pareigybių aprašymai.
5. Departamentas savo veikloje vadovaujasi Lietuvos Respublikos Konstitucija, Lietuvos Respublikos tarptautinėmis sutartimis, Lietuvos Respublikos įstatymais, Lietuvos Respublikos Vyriausybės nutarimais, Lietuvos Respublikos socialinės apsaugos ir darbo ministro įsakymais, Užimtumo tarnybos direktoriaus įsakymais ir kitais teisės aktais, susijusiais su nustatytų funkcijų vykdymu, ir šiais Nuostatais.
6. Departamentas turi dokumentų blanką ir antspaudą.
7. Šiuose Nuostatuose vartojamos sąvokos:
7.1. priemonės – užimtumo rėmimo priemonės, kitos ekonominės ir socialinės priemonės, taikomos siekiant didinti darbo ieškančių asmenų užimtumą, mažinti nedarbą, švelninti jo pasekmes;
7.2. EURES – Europos užimtumo tarnybų bendradarbiavimo tinklas, kurio paskirtis – užtikrinti laisvą darbuotojų judėjimą Europos Sąjungos (toliau – ES), Europos ekonominės erdvės (toliau – EEE) šalyse ir Šveicarijoje.

II SKYRIUS
DEPARTAMENTO UŽDAVINIAI IR FUNKCIJOS

8. Departamento uždaviniai yra:
8.1. užtikrinti darbo rinkos paslaugų teikimą darbo ieškantiems asmenims;
8.2. užtikrinti darbo rinkos paslaugų teikimą darbdaviams;
8.3. užtikrinti priemonių įgyvendinimą derinant darbo rinkos pasiūlą ir paklausą;
8.4. užtikrinti EURES veiklą.
9. Departamentas, vykdydamas jam nustatytus uždavinius, vykdo šias funkcijas:
9.1. darbo rinkos paslaugų darbo ieškantiems asmenims teikimo užtikrinimo srityje:
9.1.1. koordinuoja ir kontroliuoja darbo rinkos paslaugų teikimą darbo ieškantiems asmenims Departamento skyriuose;
9.1.2. vykdo darbo  rinkos paslaugų darbo ieškantiems asmenims teikimo stebėseną, kokybės ir efektyvumo vertinimą, teikia siūlymus dėl paslaugų darbo ieškantiems asmenims įgyvendinimo tobulinimo ir jų efektyvumo didinimo;
9.1.3. vykdo darbo rinkos ir įsitvirtinimo joje stebėseną, padėties Departamento aptarnaujamos teritorijos darbo rinkoje vertinimą ir jos pokyčių prognozavimą;
9.1.4. organizuoja bendradarbiavimą su vyriausybinėmis ir nevyriausybinėmis organizacijomis, darbdaviais, vietos savivaldos organais, verslo organizacijomis, mokymo įstaigomis, bendruomenėmis, socialiniais partneriais, organizacijomis, atliekančiomis darbo rinkos, profesinio mokymo paklausos ir kitus tyrimus, siekiant spręsti užimtumo problemas Departamento aptarnaujamoje teritorijoje ir visoje šalyje.
9.2. darbo rinkos paslaugų teikimo darbdaviams užtikrinimo srityje:
9.2.1. koordinuoja ir kontroliuoja laisvų darbo vietų paiešką, jų registravimą bei užpildymą  Departamento skyriuose; 
9.2.2. koordinuoja ir kontroliuoja darbdavių informavimą apie Departamento aptarnaujamoje teritorijoje registruotus darbo ieškančius asmenis;
9.2.3. koordinuoja ir kontroliuoja paslaugų teikimą strateginiams darbdaviams;
9.2.4. organizuoja renginius, seminarus darbdaviams apie Departamento teikiamas paslaugas ir vykdomas priemones;
9.2.5. koordinuoja bendradarbiavimą su privačiomis įdarbinimo agentūromis, darbdavių asociacijomis ir kitomis darbdavius atstovaujančiomis struktūromis;
9.2.6. koordinuoja ir kontroliuoja prevencinių priemonių ir kitų priemonių įgyvendinimą grupės darbuotojų atleidimo atveju;
9.2.7. vykdo darbo rinkos paslaugų darbdaviams teikimo stebėseną, kokybės ir efektyvumo vertinimą, teikia siūlymus dėl paslaugų darbdaviams įgyvendinimo tobulinimo ir jų efektyvumo didinimo.
9.3. priemonių įgyvendinimo užtikrinimo srityje:
9.3.1. koordinuoja ir kontroliuoja iš valstybės biudžeto, Europos Sąjungos struktūrinių fondų ir kitų šaltinių lėšomis finansuojamų priemonių įgyvendinimą Departamento skyriuose pagal patvirtintas užduotis ir sąmatas, bei užtikrina nustatytų rodiklių pasiekimą;
9.3.2. kontroliuoja ir koordinuoja paraiškų ar prašymų dėl priemonių įgyvendinimo vertinimą  Departamento aptarnaujamoje teritorijoje;
9.3.3. organizuoja komisijų darbą paraiškų dėl paramos verslui kurti ir vietinių užimtumo iniciatyvų projektų įgyvendinimo priemonių vertinimui, dalyvauja paraiškų vertinime;
9.3.4. teikia Panevėžio klientų aptarnavimo departamentui informaciją, reikalingą individualiems planams sudaryti, taip pat pagal poreikį kitą informaciją, susijusią su atleidžiamais ar atleistais iš darbo Ignalinos atominės elektrinės darbuotojais, dalyvauja sudarant individualius planus ir juos įgyvendinant.
9.4. EURES veiklos užtikrinimo srityje:
9.4.1. pagal kompetenciją užtikrina darbuotojų migrantų socialinės apsaugos nuostatų įgyvendinimą, priima ir išduoda Europos Komisijos patvirtintos formos perkeliamuosius dokumentus, susijusius su nedarbo socialinio draudimo išmokų eksportu;
9.4.2. vykdo pirminį visuomenės informavimą laisvo darbuotojų judėjimo klausimais.
10. Departamentas taip pat vykdo šias funkcijas:
10.1. vykdo Užimtumo tarnybos direktoriaus įsakymus ir pavedimus;
10.2. užtikrina Departamento skyrių uždavinių, nustatytų Skyrių nuostatuose, įgyvendinimą; 
10.3. organizuoja ir koordinuoja Departamento skyrių veiklą, stebi, analizuoja ir vertina jų veiklos rezultatus; 
10.4. organizuoja psichologo paslaugų teikimą Departamento ir jam pavaldžių skyrių darbuotojams;
10.5. užtikrina ir koordinuoja visų Departamento skyrių tarpusavio bendradarbiavimą;
10.6. dalyvauja rengiant įstaigos dokumentus, juos vertina ir teikia siūlymus juos tobulinti Departamento skyrių kompetencijai priskirtais klausimais;
10.7. rengia Departamento veiklos srities veiklos planus ir teikia jį Užimtumo tarnybos direktoriui tvirtinti;
10.8. rengia Departamento veiklos ataskaitas ir teikia jas Užimtumo tarnybos direktoriui;
10.9. vykdo kitas teisės aktų nustatytas funkcijas Departamento skyrių kompetencijai priskirtais klausimais;
10.10. renka, kaupia, sistemina ir analizuoja informaciją, susijusią su Departamento veikla;
10.11. planuoja ir koordinuoja komunikacijos procesą Departamente;
10.12. nagrinėja klientų prašymus ir skundus pagal Departamento kompetenciją;
10.13. sudaro sąlygas studentams atlikti praktiką Departamente, į Departamento veiklą siekia įtraukti savanorius.

III SKYRIUS
DEPARTAMENTO TEISĖS

11. Departamentas, įgyvendindamas jam nustatytus uždavinius ir vykdydamas nustatytas funkcijas, turi teisę:
11.1. teikti pasiūlymus Užimtumo tarnybos direktoriui dėl teisės aktų tobulinimo Departamento skyrių kompetencijai priskirtais klausimais;
11.2. gauti iš Užimtumo tarnybos struktūrinių padalinių pasiūlymus, pastabas ar išvadas dėl Departamento skyrių rengiamų dokumentų projektų;
11.3. gauti Departamento funkcijoms vykdyti reikalingą informaciją iš Užimtumo tarnybos struktūrinių padalinių, kitų valstybės ir savivaldybių institucijų, įstaigų bei kitų juridinių ir fizinių asmenų;
11.4. reikalauti iš Departamento skyrių darbuotojų, kad dokumentai būtų parengti, tvarkomi bei apskaitomi teisės aktų nustatyta tvarka ir sustabdyti netinkamai parengto dokumento eigą;
11.5. rengti pasitarimus, organizuoti ir dalyvauti organizuojant seminarus, kitus renginius Departamento skyrių kompetencijai priskirtais klausimais;
11.6. dalyvauti  Užimtumo tarnybos, kitų valstybės institucijų ir įstaigų ar savivaldybių komisijų, darbo grupių veikloje Departamento skyrių kompetencijai priskirtais klausimais;
11.7. teikti siūlymus dėl Departamento skyrių darbuotojų mokymo bei kvalifikacijos tobulinimo.

IV SKYRIUS
DEPARTAMENTO VEIKLOS organizavimas

12. Departamentui vadovauja direktorius, kurį Lietuvos Respublikos valstybės tarnybos įstatymo nustatyta tvarka skiria į pareigas ir atleidžia Užimtumo tarnybos direktorius. Departamento direktorius tiesiogiai pavaldus Užimtumo tarnybos direktoriui.
13. Departamento darbas organizuojamas vadovaujantis Užimtumo tarnybos metiniais veiklos planais, Departamento metiniais ir ketvirtiniais veiklos planais, šiais Nuostatais, Užimtumo tarnybos direktoriaus pavedimais ir rezoliucijomis.
14. Departamento direktorius:
14.1. planuoja ir organizuoja Departamento darbą: paskirsto užduotis Departamento darbuotojams bei Departamento skyrių vedėjams ir kontroliuoja jų vykdymą, teikia pasiūlymus Užimtumo tarnybos direktoriui dėl Departamento veiklos tobulinimo;
14.2. dalyvauja rengiant Departamento nuostatus ir Departamento darbuotojų bei Departamento skyrių vedėjų pareigybių aprašymus, teikia derinti Žmogiškųjų išteklių valdymo skyriui;
14.3. atsako už Departamentui pavestų uždavinių ir funkcijų atlikimą;
14.4. teikia Užimtumo tarnybos direktoriui pasiūlymus dėl:
14.4.1. vidaus darbo tvarkos dokumentų rengimo;
14.4.2. Departamento nuostatų ir pareigybių skaičiaus;
14.4.3. Departamento darbuotojų bei Departamento skyrių vedėjų veiklos vertinimo;
14.4.4. Departamento darbuotojų bei Departamento skyrių vedėjų kvalifikacijos tobulinimo;
14.4.5. Departamento darbuotojų bei Departamento skyrių vedėjų skatinimo, tarnybinių ar drausminių nuobaudų jiems skyrimo;
14.4.6. komisijų ir darbo grupių specialioms užduotims vykdyti sudarymo ir kitais klausimais;
14.5. nustatyta tvarka atsiskaito Užimtumo tarnybos direktoriui už Departamento veiklą;
14.6. atsako už viešai privalomos skelbti informacijos turinio parengimą ir viešinimą;
14.7. esant poreikiui, inicijuoja prekių, paslaugų ar darbų pirkimo procedūras Departamento kompetencijai priskirtais klausimais;
14.8. vykdo kitas Departamento direktoriaus pareigybės aprašyme ir kituose teisės aktuose nustatytas funkcijas.
15. Laikinai nesant Departamento direktoriaus, teisės aktų nustatyta tvarka jo funkcijas laikinai vykdo Užimtumo tarnybos direktoriaus paskirtas asmuo.
16. Departamento darbuotojai bei Departamento skyrių vedėjai tiesiogiai pavaldūs ir atsiskaito už pavedimų vykdymą Departamento direktoriui.
17. Departamento darbuotojai bei Departamento skyrių vedėjai atlieka pareigybės aprašymuose nustatytas funkcijas, vykdo pavestas užduotis.
18. Departamento veiklą kontroliuoja Užimtumo tarnybos direktorius teisės aktų nustatyta tvarka.

V SKYRIUS
BAIGIAMOSIOS NUOSTATOS

19. Departamentas Lietuvos Respublikos įstatymų ir kitų teisės aktų nustatyta tvarka pertvarkomas, reorganizuojamas ar likviduojamas Užimtumo tarnybos direktoriaus sprendimu.
20. Su šiais Nuostatais pasirašytinai supažindinami visi Departamento darbuotojai.
21. Šie Nuostatai gali būti keičiami ir (ar) papildomi Užimtumo tarnybos direktoriaus sprendimu.
––––––––––––––––––––
